Kommune og frivillige står klar med mad, varme og overnatning

De udsatte borgere i Aalborg Kommune står forrest, når der skal risikovurderes på, hvem der er mest udsat for at blive syge af coronavirus og udvikle covid-19. Det er samtidigt også en gruppe borgere, der er risiko for at kunne være smittespredere, så Aalborg Kommune har taget en række tiltag for af hjælpe borgerne og minimere smitterisici. - Det er en alvorlig situation vi står i. Vi har nu sikret, at alle har mulighed for tag over hovedet, mad og varme. Vi gør det på en måde, hvor vi beskytter hinanden og begrænser den fysiske kontakt. Men det er ikke med let hjerte, at vi har truffet disse valg. Vi arbejder på hvordan vi kan åbne værestederne yderligere, siger leder TinaMaria Larsen, Center for Sociale Indsatser. - Siden onsdag har vi arbejdet på højtryk for at sikre, at den her gruppe borgere får den hjælp, de har brug for i en vanskelig situation, siger hun. De udsatte borgere er i mange tilfælde folk, der har eller fortsat lever et hårdt liv med for eksempel et stort misbrug - eller folk, der lever på gaden eller i varmestuer. - I manges tilfælde er der tale om personer, der ikke har tiltro til systemet og ellers ikke ønsker nogen form for hjælp. Nogle af dem - selv hvis de bliver syge og grundet deres mistillid til myndigheder - kan finde på at fravælge helt nødvendig hjælp og behandling. Andre er psykisk så dårlige, at de ikke kan tåle at være under tag og bag dør, så det er en svær situation, vi står i. De udsatte borgere kommer til at mærke ændringerne. Varmestuer, væresteder og botilbud er i et nødberedskab. Indsatsen prioriteres til den mest udsatte gruppe. Det sker som led i anbefalingerne i forhold til at forebygge smittespredning blandt de udsatte. Samtidig er kapaciteten nedsat, fordi helbredsmæssige sårbare medarbejdere er hjemsendt. Nedenfor kan du se en række af de nye tiltag.